โมบายแบงก์ฮิต ยอดโอนกระฉูด
ธปท.เผยยอดใช้โมบายแบงก์กิ้งกระฉูด เพิ่มถึง 113% ตามเทรนด์ลูกค้าที่นิยมใช้มากขึ้น
21 มิ.ย. 2559

ธปท.เผยยอดใช้โมบายแบงก์กิ้งกระฉูด เพิ่มถึง 113% ตามเทรนด์ลูกค้าที่นิยมใช้มากขึ้น
ธนาคารแห่งประเทศไทย (ธปท.) รายงานยอดธุรกรรมการชำระเงินผ่านบริการทางโทรศัพท์มือถือ (โมบายแบงก์กิ้ง) และอินเทอร์เน็ตแบงก์กิ้ง ล่าสุด ณ สิ้นเดือน มี.ค.ที่ผ่านมา พบว่ามียอดคงค้างบัญชีลูกค้าที่ใช้บริการอินเทอร์เน็ตแบงก์กิ้ง 12.9 ล้านราย เพิ่มขึ้น 20.75% จากช่วงเดียวกันปีก่อน มีปริมาณการทำธุรกรรมรวม 22 ล้านรายการ เพิ่มขึ้น 33.81% และมูลค่าการทำรายการรวม 2.5 ล้านล้านบาท เพิ่มขึ้น 32.92%
ด้านบริการผ่านโมบายแบงก์กิ้งมีจำนวนลูกค้า 11.6 ล้านราย เพิ่มขึ้น 59.58% จากช่วงเดียวกันปีก่อน มีปริมาณการทำธุรกรรมรวม 36.5 ล้านรายการ เพิ่มขึ้น 113.44% และมูลค่าการทำธุรกรรมรวม 3.58 แสนล้านบาท เพิ่มขึ้น 92.47% 
นอกจากนี้ เมื่อเทียบกับเดือนก่อนหน้า พบว่าผู้ใช้อินเทอร์เน็ตแบงก์กิ้งเพิ่มจาก 12.5 ล้านคน เป็น 12.9 ล้านคน มูลค่าธุรกรรมเพิ่มจาก 2.2 ล้านล้านบาท เป็น 2.5 ล้านล้านบาท ส่วนโมบายแบงก์กิ้ง บัญชีผู้ใช้เพิ่มจาก 11.13 ล้านคน เป็น 11.57 ล้านคน มูลค่าธุรกรรมเพิ่มจาก 3.06 แสนล้านบาท เป็น 3.58 แสนล้านบาท
เจ้าหน้าที่ฝ่ายนโยบายระบบชำระเงิน ธปท. กล่าวว่า หลังจากระบบ “พร้อมเพย์” ที่จะเริ่มโอนเงินได้ตั้งแต่เดือนต.ค.เป็นต้นไป จะทำให้การทำธุรกรรมการเงินผ่านอินเทอร์เน็ตแบงก์กิ้งและโมบายแบงก์กิ้งเพิ่มขึ้นอีก เพราะสอดคล้องกับความนิยม ความสะดวก และราคาค่าบริการที่ถูกลง